b'\n_START_ARTICLE_\nApskritojo stalo diskusijos d\xc4\x97l tvaraus palmi\xc5\xb3 aliejaus\n_START_PARAGRAPH_\nApskritojo stalo diskusijos d\xc4\x97l tvaraus palmi\xc5\xb3 aliejaus (angl. Roundtable on Sustainable Palm Oil, sutrumpintai RSPO) \xe2\x80\x93 ne pelno siekianti asociacija, vienijanti alyvpalmi\xc5\xb3 aliejaus gamintojus, perdirb\xc4\x97jus, vartotojus, investuotojus, aplinkos apsaugos bei visuomenines organizacijas. \xc4\xaekurta 2004 m. su tikslu skatinti darniais principais paremt\xc4\x85 alyvpalmi\xc5\xb3 aliejaus i\xc5\xa1gavim\xc4\x85, sukuriant vieningus standartus bei sertifikavimo sistem\xc4\x85. RSPO b\xc5\xabstin\xc4\x97 \xc4\xafsik\xc5\xabrusi \xc5\xa0veicarijos mieste Ciuriche, o sekretoriatas \xe2\x80\x93 Kuala Lump\xc5\xabre, Malaizijoje.\n_START_SECTION_\nIstorija\n_START_PARAGRAPH_\nRSPO buvo \xc4\xafkurta reaguojant \xc4\xaf vis augan\xc4\x8di\xc4\x85 kritik\xc4\x85 d\xc4\x97l alyvpalmi\xc5\xb3 plantacij\xc5\xb3 neigiamo poveikio aplinkai ir vietiniams gyventojams. Indonezijoje ir Malaizijoje, did\xc5\xbeiausiose \xc5\xa1\xc4\xaf aliej\xc5\xb3 gaminan\xc4\x8diose valstyb\xc4\x97se, alyvpalmi\xc5\xb3 plantacij\xc5\xb3 plotas per pastaruosius de\xc5\xa1imtme\xc4\x8dius i\xc5\xa1augo kelis kartus ir vir\xc5\xa1ija 110 000 km\xc2\xb2. Tokia pl\xc4\x97tra kelia socialines problemas, nes nyksta tradiciniai ma\xc5\xbei \xc5\xabkiai, kyla nesutarim\xc5\xb3 d\xc4\x97l \xc5\xbeem\xc4\x97s nuosavyb\xc4\x97s, bei aplinkosaugines, nes nema\xc5\xbea dalis plantacij\xc5\xb3 sodinama i\xc5\xa1kirtus mi\xc5\xa1kus, palm\xc4\x97s auginamos intensyviu b\xc5\xabdu._NEWLINE_Pasaulio gamtos fondas 2001 metais prad\xc4\x97jo pirm\xc4\x85sias diskusijas, kaip i\xc5\xa1spr\xc4\x99sti \xc5\xa1ias problemas. Buvo surengti keli organizaciniai susitikimai su \xc4\xafvairiomis interes\xc5\xb3 grup\xc4\x97mis, o organizacija oficialiai \xc4\xafkurta 2004 m. Po met\xc5\xb3 buvo susitarta d\xc4\x97l princip\xc5\xb3 ir kriterij\xc5\xb3, o 2007 m. \xe2\x80\x93 d\xc4\x97l sertifikavimo sistemos detali\xc5\xb3. Kitais metais buvo sertifikuoti pirmieji \xc5\xabkiai bei Olandij\xc4\x85 pasiek\xc4\x97 pirmoji sertifikuoto alyvpalmi\xc5\xb3 aliejaus siunta.\n_START_SECTION_\nVeiklos mastai\n_START_PARAGRAPH_\n2012 m. pabaigoje 15\xc2\xa0% viso pasaulyje pagaminamo alyvpalmi\xc5\xb3 aliejaus buvo sertifikuota pagal RSPO standartus.\n_START_SECTION_\nKritika\n_START_PARAGRAPH_\nRSPO kritikuojama d\xc4\x97l silpn\xc5\xb3 socialini\xc5\xb3 ir aplinkosaugini\xc5\xb3 standart\xc5\xb3. Teigiama, kad aliejaus sertifikavimas nepad\xc4\x97jo i\xc5\xa1spr\xc4\x99sti Malaizijoje ir Indonezijoje pla\xc4\x8diai paplitusi\xc5\xb3 nesutarim\xc5\xb3 d\xc4\x97l vietini\xc5\xb3 gyventoj\xc5\xb3 nuosavyb\xc4\x97s teisi\xc5\xb3 \xc4\xaf \xc5\xbeem\xc4\x99, jame n\xc4\x97ra stipri\xc5\xb3 saugikli\xc5\xb3, leid\xc5\xbeian\xc4\x8di\xc5\xb3 i\xc5\xa1vengti mi\xc5\xa1k\xc5\xb3 kirtimo naujiems alyvpalmi\xc5\xb3 plantacij\xc5\xb3 plotams. Taip pat \xc4\xaf\xc5\xbevelgiama organizacini\xc5\xb3 problem\xc5\xb3, nesugeb\xc4\x97jimo suderinti \xc4\xafvairi\xc5\xb3 grupi\xc5\xb3 interesus._NEWLINE_RSPO yra kritikuojama ir did\xc5\xbei\xc5\xb3j\xc5\xb3 tarptautini\xc5\xb3 aplinkosaugos organizacij\xc5\xb3: \xc5\xbdem\xc4\x97s Draug\xc5\xb3, Greenpeace, Rainforest Action Network ir kt. Po 2013 m. baland\xc4\xaf \xc4\xafvykusio RSPO standart\xc5\xb3 atnaujinimo, kuriame nebuvo sustiprinti saugikliai, galintys u\xc5\xbekirsti keli\xc4\x85 mi\xc5\xa1k\xc5\xb3 ir durpyn\xc5\xb3 naikinimui sodinant naujus plantancij\xc5\xb3 plotus, bei pla\xc4\x8diai paplitusiam pesticid\xc5\xb3 naudojimui, pats Pasaulio gamtos fondas i\xc5\xa1rei\xc5\xa1k\xc4\x97 r\xc5\xabpest\xc4\xaf d\xc4\x97l standart\xc5\xb3 veiksmingumo ir kvie\xc4\x8dia \xe2\x80\x9eprogresyvias\xe2\x80\x9c kompanijas savaranki\xc5\xa1kai \xc4\xafsipareigoti grie\xc5\xbetesniems nei RSPO veiklos reikalavimams.\n_START_SECTION_\nAlternatyvos\n_START_PARAGRAPH_\nDvi did\xc5\xbeiausios alyvpalmi\xc5\xb3 aliejaus gamintojos pasaulyje \xe2\x80\x93 Malaizija ir Indonezija \xe2\x80\x93 svarsto apie sav\xc5\xb3 sertifikavimo sistem\xc5\xb3 k\xc5\xabrim\xc4\x85. Tai daroma argumentuojant, kad RSPO kelia per grie\xc5\xbetus reikalavimus ir juos da\xc5\xbenai kei\xc4\x8dia, o sertifikavimas brangiai kainuoja ir suteikia ma\xc5\xbe\xc4\x85 finansin\xc4\x99 gr\xc4\x85\xc5\xbe\xc4\x85.'